การรถไฟฟ้าขนส่งมวลชนแห่งประเทศไทย เปิดให้ใช้สะพานรถยนต์ข้ามแยกรัชโยธินอย่างเป็นทางการแล้วในวันนี้ (4 ก.พ)
นายอาคม เติมพิทยาไพสิฐ รัฐมนตรีว่าการกระทรวงคมนาคม พร้อมด้วย พลตำรวจตรีจิรสันต์ แก้วแสงเอก รองผู้บัญชาการตำรวจนครบาล ร่วมตรวจราชการและติดตามความคืบหน้าการคืนผิวจราจรตามนโยบาย One Transport ปลอดฝุ่น PM 2.5 ของการรถไฟฟ้าขนส่งมวลชนแห่งประเทศไทย หรือ รฟม. พร้อมทั้งเปิดสะพานรถยนต์ข้ามแยกรัชโยธิน โครงการรถไฟฟ้าสายสีเขียว ช่วงหมอชิต-สะพานใหม่-คูคต อย่างเป็นทางการแล้วเมื่อเวลา 05.00 น. ที่ผ่านมา บริเวณเชิงทางลาดสะพานรถยนต์ข้ามแยกรัชโยธิน หน้าศูนย์การค้าเมเจอร์รัชโยธิน         รัฐมนตรีว่าการกระทรวงคมนาคม เปิดเผยว่า รฟม. ได้เร่งดำเนินการก่อสร้างสะพานรถยนต์ข้ามแยกรัชโยธินจนแล้วเสร็จสมบูรณ์ได้ตามแผนงานที่กำหนดและเปิดให้ประชาชนใช้สะพานดังกล่าว เพื่อช่วยบรรเทาปัญหาการจราจรและอำนวยความสะดวกในการเดินทางให้แก่ประชาชน ในส่วนของโครงการก่อสร้างรถไฟฟ้าเส้นทางต่างๆได้กำชับให้ รฟม. และผู้รับจ้างก่อสร้างโครงการรถไฟฟ้าทุกโครงการเข้มงวดเรื่องมาตรการด้านสิ่งแวดล้อม และเร่งรัดการคืนพื้นผิวจราจรโดยเร็ว แม้จะไม่ได้เป็นสาเหตุหลักในการก่อให้เกิดฝุ่นละออง PM 2.5 ก็ตาม        สำหรับสะพานรถยนต์ข้ามแยกรัชโยธิน เป็นสะพานรถยนต์ข้ามแยกในแนวถนนพหลโยธิน อยู่ใต้ทางวิ่งรถไฟฟ้ามีระยะทางประมาณ 405 เมตร ขนาด 2 ช่องจราจร แบ่งเป็นช่องไป 1 ช่อง และกลับ 1 ช่อง กว้างช่องละ 3.5 เมตร โดยรถที่สัญจรบนถนนพหลโยธิน สามารถใช้สะพานยกระดับนี้ข้ามแยกรัชโยธินได้โดยไม่ต้องรอสัญญาณไฟที่บริเวณแยกรัชโยธิน จึงช่วยลดเวลาในการเดินทางและลดความหนาแน่นของการจราจรในบริเวณดังกล่าว         นอกจากนี้ รฟม. ยังได้เร่งรัดการก่อสร้างสะพานรถยนต์ข้ามแยกเสนานิคม มีกำหนดแล้วเสร็จและเปิดใช้งานในเดือนเมษายนนี้ เมื่อมีการเปิดใช้สะพานรถยนต์ข้ามแยกทั้ง 2 สะพานแล้ว จะทำให้การจราจรมีความคล่องตัวและมีประสิทธิภาพในการเดินทางมากยิ่งขึ้น